Bewustelose kind uit kar geredParamedici by die winkelsentrum in Ballito. Paramedici aan die KwaZulu-Natalse Noordkus moes Maandag by ’n geslote motor buite ’n winkelsentrum in Ballito inbreek om ’n bewustelose jong kind te hulp te snel. Daar word beweer dat die kind se ouer (of ouers) hom of haar glo ure lank alleen in die motor sonder enige ventilasie agtergelaat het, terwyl hulle glo inkopies gedoen het. ’n Motorwag het die bewustelose kind eindelik in die motor in die parkeerterrein van die winkelsentrum gewaar en alarm gemaak. Die ambulansdiens Medi-Respons sê die winkelsentrum se bestuur het paramedici na Ballito Junction ontbied waar hulle met hul aankoms ’n bewustelose jong kind in ’n geslote motor aangetref het. Die paramedici het gedwonge toegang tot die motor verkry en die kind is op suurstof geplaas. Die kind het later sy of haar bewussyn herwin en is in die sorg van mediese praktisyns geneem. Dit is nie duidelik of die ouers vervolg gaan word nie. Maroela Media het Dinsdag ’n navraag aan die polisie gerig rakende die voorval en wag nog op terugvoer.